জিয়া পরিষদের কেন্দ্রীয় নেতৃবৃন্দ এক যুক্ত বিবৃতিতে দৈনিক আমার দেশের ভারপ্রাপ্ত সম্পাদক মজলুম সাংবাদিক মাহমুদুর রহমানের ওপর কুষ্টিয়ার আদালত প্রাঙ্গণে ছাত্রলীগের সন্ত্রাসী কর্তৃক নৃশংস হামলার তীব্র নিন্দা ও ক্ষোভ প্রকাশ করে বলেছেন, দেশের ফ্যাসিবাদী, উগ্রপন্থী ও জঙ্গিবাদী শাসন চলছে। তারা বলেন, একজন নিরেট ভদ্রলোক, বিশিষ্ট সাংবাদিক, একজন জাতীয় দৈনিক ভারপ্রাপ্ত সম্পাদকের ওপর আদালত প্রাঙ্গণে সশস্ত্র ও নৃশংস হামলা প্রমাণ করেছে দেশে স্বাধীন মত প্রকাশ, সংবাদপত্রের স্বাধীনতা, নাগরিক নিরাপত্তা বলতে কিছু নেই। নেতৃবৃন্দ বলেন, বিরোধী মত দমনের মাধ্যমে দেশে ফ্যাসিবাদী ও জঙ্গি শাসন চলছে। তারা বলেন, মহান মুক্তিযুদ্ধের চেতনা ভূলুণ্ঠিত হয়েছে। বিশিষ্ট নাগরিকের নিরাপত্তা বিধানে সরকার চরম উদাসীনতা ও ব্যর্থতা প্রমাণ করেছে। বাংলাদেশ ধীরে ধীরে একটি অকার্যকর রাষ্ট্রের পরিণত হচ্ছে।